b'\n_START_ARTICLE_\nKlipning (Besk\xc3\xa6ring)\n_START_PARAGRAPH_\nKlipning er den type besk\xc3\xa6ring af planter, hvor m\xc3\xa5let er at skabe en j\xc3\xa6vn flade uden hensyn til blomstring og frugts\xc3\xa6tning. Det er velkendt, at baroktidens haveanl\xc3\xa6g havde den demonstrative beherskelse af naturen som rettesnor og m\xc3\xa5ls\xc3\xa6tning, og klipning af h\xc3\xa6kke, enkeltst\xc3\xa5ende planter og sm\xc3\xa5 parterrefigurer var et almindelig brugt middel til at opn\xc3\xa5 den virkning. Mens symmetri og hierarkisk opbygning var de overordnede virkemidler, s\xc3\xa5 var klipning af levende planter den metode, som iv\xc3\xa6rksatte naturbeherskelsen i konkret form._NEWLINE_I vores tid er klipning af h\xc3\xa6k vel nok det mest kendte eksempel p\xc3\xa5 denne metode. Der er dog spor at finde i afretning af bedkanter, i formning af halvkugler og i fremstilling af mere indviklede figurer selv i moderne haver.'